Kyproksen pelastamisessa on Soinin mukaan yhä kyse siitä, että veronmaksajat pelastavat pankkeja. Hän peräänkuuluttaa EU:hun Islannin tietä.

Perussuomalaisten puheenjohtajan Timo Soinin mielestä EU tarvitsee unionin laajuisen pankkien konkurssimenettelyn.

Soinin mukaan se olisi ainoa tie ulos eurokriisistä pitkällä tähtäimellä. Hänen mielestään Kyproksen Bank of Cyprus olisi pitänyt sulkea Laiki-pankin lisäksi. Soini sanoo, että Kyproksen paketissa hyvää on se, että siinä iskettiin luotottajiin, mutta silti yritys jäi hänen mielestään puolitiehen.

- Ydinkysymys on se, miksi edelleen EU:n pitää antaa kymmenen miljardia, jos kerran pankit kerran pelastetaan, Soini sanoo.

Soinin mielestä EU:ssa pitäisi ottaa mallia Islannin muutaman vuoden takaisesta pankkijärjestelystä, jossa tappiot jätettiin sijoittajien vastuulle.

- Jos rahat loppuu, konkurssi on tapa, jolla pankit pilkotaan. Kuten Islannissa, sijoittajille ja muille pelureille osoitettiin, että teille ei makseta, eikä täyteen hintaan pelasteta, Soini sanoo.

Suomessa Kyproksen paketti käsitellään Soinin mukaan välikysymyksen kautta eduskunnan suuressa salissa.

- Jokaisen kansanedustajan pitäisi osata kertoa omassa vaalipiirissään, mitä on tapahtunut ja miksi, Soini toteaa.